# Guirionéeu ag er Religion/Chapistr 83

| ◄ Er marhue e ziscoa er folleah a vanitéieu er bed. | Trompereah a zivout er marhue mad. | Ag er jugeroant. ► |
Peb-unan e zesir merhuel erhat ; lod ag en dud ne houyant quet petra-é ur marhue mad, ha lod aral ne hum laquant quet é poén d’hum breparein. Un dalledigueah-é en eil hag éguilé.
I. Ol er ré e varhue guet er mercheu a bénigen, goudé ou dout receuet er sacremanteu, en dar én ou deulegad, er grucefi én ou dorn, n’ou dès chet perpet er bonheur de verhuel a varhue er ré just. Er mercheu-zê e zou risclus, hag ér galon n’en dé quet martezé en devotion caèr-zé e ziscoér a zianvès.
Ur marhue mad, e zou merhuel hemb péhèd marhuel, é caranté Doué hag én é hræce : chetu er péh e zeliet desirein. Hag en hou pehé-hui er marhue eahussan dirac deulegad en dud, mar marhuet é græce Doué, hou salvedigueah e zou goarantet mad. Mæs hag en hou pehè hui reit en ol vercheu a bénigen, ha receuet en ol sacremanteu, mar marhuet guet ur galon staguet doh ur péhèd marhuel hemb quin, hag hemb caranté Doué, ne vou quet a salvedigueah aveid oh. Er sacremanteu e zou forh avantajus ha forh necessær én ær ag er marhue ; neoah ne chervigeant de nitra, ha ne gonduyant quet d’ur marhue eurus, a pe ne vé quet convertisset er galon. Hum drompein vehé chongeal én ur fæçon aral.
II. Un drompereah dangerus-é hoah bout én gorto ag ur marhue santel hemb gobér, épad er vuhé, er péh e zou ret eit merhuel erhat. Hui e garehé hou pout ur marhue santel ; bihuet enta èl ma tesiret merhuel. Er marhue e vou èl er vuhé ; ur marhue santel e zou recompance ur vuhé santel ; èl m’en dé ur marhue maleurus punition ordinær ur fal vuhé.
Ne hum drompet quet, e lar sant Paul, ne hrér quet goab ag en Eutru Doué hemb méritein punition. Mab-dén e æstou er péh en devou hâdet. Arlerh hou pout hâdet ivrai, ne zeuet quet bout én gorto a hran mad ; hui e zeli bout én gorto ag ur marhue maleurus, mar bihuet fal.
Ur folleah-é bout én gorto ag ur marhue santel, a pe vihuér ér péhèd. Ne gavér ér Scritur, emé sant Bernard, nameit un dén pèhani en dès bet ur marhue santel, goudé en dout fal vihuet : en dén-cé e zou el lair mad. Hum gavouèt e hra unan, eit ne gollou quet er péhour espérance ; mæs n’hum gav nameit unan, eit mirèt doh-t-hou a gouéh ér bresomption.
Custum stanquan Providance en Eutru Doué e zou lezel en treu de monnèt revé er péh en dès merchet dehai a guetan. En Eutru Doué e lausq en tan de losquein revé é nerh, ean e lausq er riviéreu de ridêc revé ou dinàu ; ér memb fæçon, ean e lausq de verhuel hemb pénigen er ré en dès perpet bihuet hemb pénigen. Hag ur miracl e vehé a pe arrihuehé én ur fæçon aral. Doué e hra guhavé er miracl-cé aveit ræsonieu péré e zeliamb adorein ; mæs ur brésomption e vehé bout én gorto a guement-cé a pe vihuér fal.
Oh ! pe gomprenehoh en drougueu blaouahus e za arlerh ur marhue fal, péh sourci ne guemérehoh-hui eid hum virèt a gouéh én-hai ! Merhuel ér péhèd ! Merhuel anemis de Zoué ! Merhuel ér stad a zannation ! Péh ur marhue ! Oh ! na dallet e vér, ma ne labourér eit parrat doh ur maleur quer bras ! Mæs ehué, pe gomprenehoh péh quen douce-é ur marhue santel, hui e houyehé penaus ur momand ag er honsolationeu-cé hou tigollehé ag en ol poénieu e hoès é chervige Doué. Na doucet-é, e larehoh-hui nezé èl David : én dihoeldæt ag er marhue ne mès nitra de zougein, rac men Doué e zou guet-n-ein.
Er ré-zé e oé bet santimanteu un dén devot, péhani, goudé en dout receuet, én é glinhuèd dehuéhan, ur gommunion vad, e santas én é inean quement a bligeadur, ma laras a vouéh ihuel : ne oen quet én gorto a verhuel guet quement a zoustér hag a joé.
1° Conversion sincér hag antiér a hinihue. — 2° Me bedou liès eit goulen guet Doué er græce ag ur marhue santel. — 3° Ha me vihuou er rest a mem buhé èl ma carehen em bout bihuet én ær a me marhue. — Groeit, ô men Doué ! ma talhein fidel d’er résolutioneu mad-cé.